חנוך מרמרי יהיה נשיא בצלאל - וואלה! תיירות
חנוך מרמרי יהיה נשיא בצלאל
עורך עיתון הארץ לשעבר ומי שהיה תלמיד במוסד המשפיע והיה גם ראש המחלקה לתקשורת חזותית שלו, ישוב אליו כנשיא
רוני אפרת יום רביעי, 28 במרץ 2012, 21:38
חנוך מרמרי (נמרוד סונדרס)
הוועד המנהל אישר הערב את המלצת ועדת החיפוש על מינויו של חנוך מרמרי לנשיא הבא של בצלאל. הוא יחליף את פרופ' ארנון צוקרמן, המכהן כנשיא האקדמיה מאוקטובר 2003. מינויו ייכנס לתוקף החל משנת הלימודים הבאה, תשע"ג.
מרמרי הוא מאנשי התקשורת והעיתונות הבכירים בישראל, שהגעתו לבצלאל סוגרת מעגל נוסף שלו עם המוסד המשפיע: מרמרי היה סטודנט במחלקה לתקשורת חזותית בבצלאל בשנות השבעים, וכיהן כראש המחלקה בין השנים 2005-2008.
את עיקר שמו ומעמדו צבר מרמרי בעולם העיתונות: הוא היה חלק מקבוצת הסאטירה זו-ארץ שפרסמה תכנים בעיתון "העולם הזה", הוא היה חלק ממהפכת המקומונים הגדולה כשערך את עיתון העיר של תל אביב וכמובן היה עורך עיתון "הארץ" במשך 14 שנים. בנוסף, עבד כעורך ראשי בהוצאת כנרת זמורה-ביתן, וזכה בפרס סוקולוב לעיתונות כתובה.